คปภ.ยันพีเอรายย่อยไม่คุ้มครองก่อการร้าย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — คปภ.ออกเกณฑ์ประกันอุบัติเหตุราคาถูกปีละ 450 บาท ไม่คุ้มครองก่อการร้าย
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.ได้กำหนดแบบ ข้อความ และอัตราเบี้ยกรมธรรม์ประกันภัยอุบัติเหตุสำหรับรายย่อย (พีเอ) หรือ ไมโคร อินชัวรันส์ สำหรับใช้กับบริษัทประกันชีวิตเรียบร้อยแล้ว โดยยังมีข้อยกเว้นที่จะไม่ให้ความคุ้มครอง ความสูญเสีย หรือความเสียหายใดๆ อันเกิดจากภัยก่อการร้ายเหมือนกรมธรรม์มาตรฐานประเภทอื่นเช่นเดิม เพื่อให้ค่าเบี้ยมีอัตราที่ไม่สูงมากนัก โดยกำหนดไว้ที่ปีละ 450 บาท
สำหรับแบบประกันพีเอ ไมโคร อินชัวรันส์นั้น บริษัทประกันชีวิตสามารถนำไปเสนอขายให้กับลูกค้าได้ทันที ไม่ต้องยื่นเรื่องขอมายัง คปภ.อีก โดยมีจุดประสงค์หลักเพื่อให้ประชาชนสามารถเข้าถึงระบบการประกันภัยได้อย่างทั่วถึง เป็นการสร้างหลักประกันที่มั่นคงให้แก่ประชาชนและเศรษฐกิจของประเทศโดยรวม
ทั้งนี้ จะให้ความคุ้มครองกรณีเสียชีวิต 1 แสนบาท แต่ถ้าเสียชีวิตจากการขับขี่หรือโดยสารรถจักรยานยนต์ได้ 5 หมื่นบาท มีค่าปลงศพให้ 1 หมื่นบาท และจ่ายเงินชดเชยกรณีเข้ารับการรักษาในโรงพยาบาลเนื่องจากอุบัติเหตุวันละ 200 บาท ไม่เกิน 20 วัน